Un bărbat în vârstă de 37 de ani din Brașov s-a aruncat, joi dimineața, de la etajul 10 al unui bloc, ținându-și în brațe bebelușul de câteva luni. Medicii nu au mai putut face nimic pentru a-i salva. Polițiștii fac verificări pentru ucidere din culpă.

Actualizare 10:30. Polițiștii au deschis o anchetă și fac verificări pentru ucidere din culpă, în urma tragediei petrecute joi dimineață în Brașov. Surse judiciare au declarat pentru Mediafax că în acest caz anchetatorii au mai multe ipoteze: fie bărbatul s-a aruncat intenționat, ținându-și fata în brațe, fie este vorba de un accident.

Polițiștii au deschis un dosar penal și fac cercetări pentru ucidere din culpă.

În momentul producerii tragediei, în casă se aflau soția bărbatului și un alt copil de trei ani.

Femeia este în stare de șoc și nu a putut fi audiată, dar sursele citate susțin că le-ar fi spus anchetatorilor că ea și soțul ei nu s-au certat și nu știe ce s-a putut întâmpla. De altfel, vecinii spun că este vorba de o familie liniștită care nu avea probleme financiare.

Tragedia s-a produs pe Strada Carpaților din oraș.

„Din primele informații, două persoane, tată și copil, s-ar fi precipitat de la etajul 10 al unui bloc”, au transmis sursele citate de Mediafax.

La rândul lor, reprezentanții ISU Brașov au precizat că cele două victime prezentau leziuni incompatibile cu viața.

Bărbatul avea 37 de ani, iar fetița aproximativ cinci luni.

Polițiștii au deschis o anchetă. Primele cercetări arată că bărbatul, din nu se știe ce motive, s-ar fi sinucis.